**VEDTÆGTER FOR** **OKSBØL BORGER- OG ERHVERVSFORENING**

**§ 1** **Navn og hjemsted**

Foreningens navn er Oksbøl Borger- og Erhvervsforening. Foreningens hjemsted er Oksbøl, Varde kommune.

**§ 2 Formål**

**Borgere**

Foreningens formål er at udvikle aktiviteter i Oksbøl og omegn til glæde for borgerne. Det er ligeledes foreningens formål - i samarbejde med Varde Kommune – at udvikle Oksbøl by fysisk samt tiltrække nye borgere. Gennem hjemmesiden [www.oksbølby.dk](http://www.oksbølby.dk) og foreningens platforme på de sociale medier at styrke informationsniveauet, herunder tiltrække nye borgere til Oksbøl og omegn.

**Foreninger**

Foreningens formål er ligeledes at samle byens foreninger, herunder arbejde for at fremme foreningernes vilkår, herunder synliggøre dem.

**Erhverv**

Det er foreningens formål, gennem hjemmesiden [www.oksbølby.dk](http://www.oksbølby.dk), Facebookgruppen Oksbølby.dk Borger til borger at synliggøre og markedsføre de erhvervsdrivende i Oksbøl og omegn. At skabe erhvervsrelaterede aktiviteter og netværk, herunder kommunikation mellem de erhvervsdrivende.

**§ 3** **Medlemmer og stemmeret**

Som medlem af foreningen kan optages:

* Personer bosiddende i Oksbøl og omegn eller med tilknytning hertil
* Foreninger i Oksbøl og omegn
* Erhvervsdrivende i Oksbøl og omegn

Et medlemskab udløser én stemme på generalforsamlingen.

Eventuelt afslag om medlemskab kan ankes for generalforsamlingen til endelig afgørelse.

Bestyrelsen kan beslutte at udelukke et medlem, der ikke længere opfylder betingelserne for medlemskab eller - trods påkrav - er i restance med mere end ét års kontingent.

Årskontingentet fastsættes af den ordinære generalforsamling og opkræves en gang årligt i 1. halvår.

**§ 4** **Generalforsamling**

Generalforsamlingen er foreningens øverste myndighed. Ordinær generalforsamling afholdes senest 30. april og indkaldes på den måde bestyrelsen finder det hensigtsmæssigt.

Generalforsamlingen ledes af en af generalforsamlingen valgt dirigent.

Dagsorden for den ordinære generalforsamling skal omfatte:

                      1.     Valg af dirigent og referent.

                      2.     Bestyrelsens beretning om det forløbne år.

                      3.     Fremlæggelse af regnskab til godkendelse.

                      4.     Fastsættelse af kontingent.

                      5.     Indkomne forslag.

                      6.     Valg af bestyrelsesmedlemmer og 2 suppleanter.

                      7.     Valg af 2 revisorer og 1 revisorsuppleant.

                      8.     Eventuelt.

Forslag fra foreningens medlemmer skal fremsættes skriftligt (brev eller e-mail) og være formanden eller sekretæren i hænde senest 7 dage før generalforsamlingens afholdelse.

For at være stemmeberettiget kræves personlig tilstedeværelse, samt at kontingentet er rettidigt betalt.

De på generalforsamlingen behandlede anliggender afgøres ved simpelt stemmeflertal, for så vidt der ikke i nærværende vedtægter kræves særligt stemmeflertal. Ved stemmelighed bortfalder forslaget.

Afstemning sker skriftligt, såfremt der er medlemmer, der ønskes det.

Ekstraordinær generalforsamling indkaldes efter begæring af enten bestyrelsen, eller når mindst 10 medlemmer skriftligt har fremsat begæring herom.

Indkaldelse til den ekstraordinære generalforsamling sker ved bekendtgørelse i et eller flere medier valgt af bestyrelsen. Indkaldelsen skal ske mindst 8 dage forud for den ekstra ordinære generalforsamling med angivelse af emne.

**§ 5 Bestyrelse og forretningsudvalg**

Bestyrelsen består af op til 9 medlemmer, der vælges på den ordinære generalforsamling for 2 år ad gangen. Bestyrelsen skal altid bestå af et ulige antal medlemmer. Der vælges 5 medlemmer i lige år og 4 medlemmer i ulige år. Genvalg kan finde sted.

Det tilstræbes, at bestyrelsen er repræsenteret af såvel foreninger, erhvervsdrivende og borgere i Oksbøl og omegn.

2 suppleanter vælges for 1 år ad gangen. Suppleanterne kan deltage på bestyrelsesmøderne, men har ikke stemmeret.

Bestyrelsen konstituerer sig senest 14 dage efter generalforsamlingen.

Formanden er ansvarlig for indkaldelse til bestyrelsesmøderne. Der skal senest 5 dage før mødet udsendes en dagsorden.

Der udarbejdes et referat fra alle bestyrelsesmøder og disse kan rekvireres hos sekretæren.

Bestyrelsen har tavshedspligt om enhver oplysning, der er meddelt under fortrolighed.

Bestyrelsen kan fastsætte en forretningsorden.

Bestyrelsen kan delegere opgaver og kompetencer til udvalg.

**§ 6** **Tegning og hæftelse**

Foreningen tegnes af 2 bestyrelsesmedlemmer, hvoraf den ene skal være formanden eller i hans forfald næstformanden og foreningens kasserer. Formanden er berettiget til at disponere over max. kr. 3.000 uden først at skulle hente bestyrelsens godkendelse.

Der påhviler ikke foreningens medlemmer nogen personlig hæftelse for foreningen påhvilende forpligtigelser.

 **§ 7** **Regnskab og revision**

Foreningens regnskab dækker kalenderåret - 1. januar til 31. december.

Regnskabet opgøres i overensstemmelse med god regnskabsskik.

Foreningens regnskab skal før den ordinære generalforsamling være revideret af de generalforsamlingsvalgte revisorer. Regnskabet underskrives af revisorerne og kassereren

**§ 8 Vedtægtsændringer og ophør**

Til vedtagelse af beslutninger om ændringer af vedtægterne eller om foreningens opløsning kræves, at mindst 2/3 af medlemmerne er repræsenteret på generalforsamlingen, og at beslutningen vedtages med 2/3 af de afgivne stemmer. Er de ikke på generalforsamlingen de nødvendige 2/3 af foreningens medlemmer tilstede, skal bestyrelsen inden 21 dage indkalde til ekstraordinær generalforsamling, hvor beslutningen anses for vedtaget, hvis 2/3 af de afgivne stemmer er for forslaget uden hensyn til antallet af de tilstedeværende medlemmer. Den ekstraordinære generalforsamling kan afholdes i umiddelbar forlængelse af den ordinære generalforsamling.

**§ 9 Ophør**

I tilfælde af foreningens opløsning tager den generalforsamling, som træffer beslutning herom, stilling til, hvorledes likvidationen skal foregå, og om anvendelsen af foreningens midler. Disse skal anvendes i henhold til foreningens formålsparagraf.

  ----------------------------

Vedtaget på ekstraordinær generalforsamling, den 27. marts 2023.